ОБРАЗЛОЖЕЊЕ

I. УСТАВНИ ОСНОВ

Уставни основ за доношење Закона о потврђивању Споразума о допуни Споразума између Владе Републике Србије и Владе Републике Француске о социјалној сигурности садржан је у члану 99. став 1. тачка 4. Устава Републике Србије, према коме Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА О ДОПУНИ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ ФРАНЦУСКЕ О СОЦИЈАЛНОЈ СИГУРНОСТИ

Област социјалног осигурања са Републиком Француском регулисана је Општом конвенцијом о социјалном осигурању између Републике Француске и Федеративне Народне Републике Југославије (,,Сл. гласник ФНРЈ” 4/51, ,,Сл. лист СФРЈ Међународни уговори”, 1/67, 17/71, 22/75, 7/77, 5/79 и 9/90), која се примењује од 1. априла 1951. године.

Имајући у виду потребу њеног усклађивања са променама у националним законодавствима и европским стандардима у области социјалне сигурности, покренута је процедура закључивања новог споразума. Нови споразум између Владе Републике Србије и Владе Републике Француске о социјалној сигурности потписан је у Београду, 6. новембра 2014. године и потврђен од стране Народне скупштине (,,Службени гласник РС – Међународни уговори”, број 6/15). Такође, у марту 2018. године потписан је Административни споразум за примену Споразума.

У склопу процедуре потврђивања Споразума пред француским парламентом, овом министарству се обратила Амбасада Републике Француске нотом N0 2020-0536829 од 1. децембра 2020. године, са предлогом Владе Републике Француске да се размене писма, којима би се прецизирао члан 1. став 1. тачка 2. Споразума у делу који, у односу на Републику Француску, регулише његову територијалну примену, и која ће представљати саставни део Споразума.

Имајући у виду да је Народна скупштина потврдила нови споразум између Владе Републике Србије и Владе Републике Француске о социјалној сигурности, а да је предложена допуна овог споразума путем размене писама потребна како би и француска страна окончала поступак потврђивања, што је предуслов за његово ступање на снагу, Влада је донела Закључак, 05 број: 018-6073/2021 од 1. јула 2021. године, којимсе усвајају текстови Писма Владе Републике Француске и Писма – одговор Владе Републике Србије, која представљају саставни део Споразума између Владе Републике Србије и Владе Републике Француске о социјалној сигурности, и овлашћује проф. др Дарија Кисић Тепавчевић, министар за рад, запошљавање, борачка и социјална питања да, у име Владе потпише Писмо - одговор Владе Републике Србије.

III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ СПОРАЗУМА О ДОПУНИ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ ФРАНЦУСКЕ О СОЦИЈАЛНОЈ СИГУРНОСТИ

За спровођење овог споразума није потребно обезбедити средства у буџету Републике Србије.